বিশিষ্ট শাস্ত্রীয় সঙ্গীতশিল্পী অরুণ ভাদুড়ির জীবনাবসান হলো। গত মঙ্গলবার মিন্টো পার্ক এলাকার একটি বেসরকারি হাসপাতালে আশঙ্কাজনক অবস্থায় তাঁকে ভর্তি করা হয়।। শ্বাস প্রশ্বাসের সমস্যায় ভুগছিলেন তিনি। 
চিকিৎসকরা জানিয়েছেন, ক্রনিক অবস্ট্রাক্টিভ পালমোনারি ডিজিজের (সিওপিডি) শিকার ছিলেন তিনি। মাল্টিঅর্গান ফেলিওরের দিকে এগোচ্ছিলেন। ভেন্টিলেশনেই তাঁর মৃত্যু হয় বলে দাবি হাসপাতালের।
ভারতীয় শাস্ত্রীয় সঙ্গীতের অন্যতম সাধক অরুণ ভাদুড়ি রামপুর ঘরাণা ছাত্র ছিলেন। তার প্রথম গুরু ছিলেন মহম্মদ সাগিরুদ্দিন খান। তালিম নিয়েছিলেন পণ্ডিত জ্ঞানপ্রকাশ ঘোষের কাছেও। ১৯৭৮ সাল থেকে শুরু করে, জীবনের শেষ দিন পর্যন্ত আইটিসি সঙ্গীত রিসার্চ অ্যাকাদেমির সঙ্গে যুক্ত ছিলেন। শেষ জীবনে প্রশিক্ষক হিসেবে নিযুক্ত ছিলেন তিনি।
অল ইণ্ডিয়া রেডিও দূরদর্শনের জাতীয় সঙ্গীতের আসরে অত্যন্ত পরিচিত নাম ছিলেন অরুণ ভাদুড়ি। ভজন, ঠুমরিতে তাঁর পারদর্শিতায় মুগ্ধ ছিল বিদগ্ধ মহল।তাঁর মৃত্যুতে শোকের ছায়া ধ্রুপদী  সঙ্গীত মহলে।